Na osnovu člana 23. alineja 12. i članova 45. i 119. Poslovnika Narodne skupštine Republike Srpske (''Službeni glasnik Republike Srpske'', broj 31/11) i Odluke Kolegijuma Narodne skupštine Republike Srpske 20.11.2015. godine, predsjednik Narodne skupštine Republike Srpske upućuje

*Radi ostvarivanja načela javnosti u radu Narodne skupštine*

*Republike Srpske,*

*U cilju jačanja neposredne i parlamentarne demokratije,*

*Radi boljeg izražavanja stavova građana i bržeg pristupa najvišem zakonodavnom tijelu,*

*U cilju donošenja što kvalitetnijih zakona i drugih akata,*

*Radi demokratske kontrole rada najvišeg zakonodavnog i reprezentativnog tijela,*

**JAVNI POZIV**

***za podnošenje zahtjeva za odobrenje prisustva sjednicama***

***odbora Narodne skupštine i sjednicama***

***Narodne skupštine Republike Srpske***

***u 2016. godini***

Javni poziv se putem sredstava javnog informisanja upućuje nevladinim organizacijama, udruženjima građana, sindikatima i drugim subjektima (u daljem tekstu: Udruženja), registrovanim u skladu sa Zakonom o udruženjima i fondacijama Republike Srpske (''Službeni glasnik Republike Srpske'', broj: 52/01, 42/05).

U Narodnoj skupštini Republike Srpske djeluju sljedeći stalni odbori:

|  |  |
| --- | --- |
| ***1. Odbor za ustavna pitanja*** |  |
| ***2. Zakonodavni odbor*** ***3. Odbor za politički sistem, pravosuđe i upravu*** |  |
| ***4. Odbor za reviziju******5. Odbor za privredu******6. Odbor za finansije i budžet******7. Odbor za praćenje stanja u oblasti penzijsko-invalidskog osiguranja******8. Odbor za zaštitu životne sredine*** ***9. Odbor za evropske integracije i regionalnu saradnju*** |  |
| ***10. Odbor za bezbjednost*** ***11. Odbor za obrazovanje, nauku, kulturu i informisanje*** |  |
| ***12. Odbor za predstavke, prijedloge i društveni nadzor******13. Odbor za zaštitu prava izbjeglica, raseljenih lica i povratnika*** |  |
| ***14. Odbor jednakih mogućnosti*** ***15. Odbor za poljoprivredu, šumarstvo i vodoprivredu*** |  |
| ***16. Odbor za boračko-invalidsku zaštitu*** ***17. Odbor za zdravstvo, rad i socijalnu politiku*** |  |
| ***18. Odbor za pitanja djece, mladih i sporta*** ***19. Odbor za lokalnu samoupravu*** ***20. Odbor za trgovinu i turizam*** |  |
| Udruženja se obavještavaju da **do 7.12.2015. godine** mogu uputiti zahtjev za prisustvo sjednicama odbora ili sjednicama Narodne skupštine u 2016. godini (akreditacija za tekuću godinu), na adresu: Narodna skupština Republike Srpske, za Kolegijum, **Ul. Vuka Karadžića 2,** **78000 Banja Luka.**  |

S obzirom na prostorne uslove u kojima djeluju odbori Narodne skupštine, kao i Narodna skupština, te vremenski raspored njihovog rada, Udruženjima se sugeriše da svoj interes usmjere ka skupštinskim odborima, dok u smislu sjednica Narodne skupštine djeluju samo izuzetno.

Poseban status, u smislu odobrenja prisustva i obraćanja Narodnoj skupštini, mogu steći udruženja od javnog interesa, na osnovu predmetnog Zakona.

Neophodno je da udruženja u svojim zahtjevima za prisustvo, da bi se isti mogli uzeti u obzir (kao valjani), navedu:

* puni naziv i adresu Udruženja,
* datum i mjesto registracije Udruženja, s ovjerenom fotokopijom registracije,
* odgovorno lice ili lica u udruženju,
* program udruženja,
* naziv odbora Narodne skupštine za koji izražavaju interes, sa obrazloženjem tema za koje su zainteresovani,
* veličinu i broj članova udruženja,
* kontakt telefon i E-mail adresu.

Gore navedeni uslovi predstavljaju obaveznu formu zahtjeva koji se dostavlja Narodnoj skupštini Reublike Srpske.

Subjekti koji su dobili akreditaciju u 2015. godini, obavezni su da, uz zahtjev za prisustvo podnesu puni naziv, adresu Udruženja i odgovorno lice ili lica, kontakt telefon i e-mail adresu, kao uslov za valjanost zahtjeva.

Neblagovremeni i nepotpuni zahtjevi neće se uzimati u obzir.

Kolegijum Narodne skupštine će, uvažavajući sve elemente navedene u zahtjevima, te faktore prostora i vremena, utvrditi kojim će udruženjima, u kojim odborima i po kojim temama biti odobreno prisustvo u 2016. godini.

Odobravanje prisustva sjednicama ne znači automatski i pravo obraćanja Udruženja na sjednicama odbora ili sjednicama Narodne skupštine, već se ovo pravo može steći po naknadnom odobrenju Kolegijuma, u smislu člana 34. Poslovnika, u svakom pojedinačnom slučaju i nakon svakog pojedinačnog zahtjeva.

Odobravanjem prisustva sjednicama odbora ili sjednicama Narodne skupštine, Narodna skupština Republike Srpske ne preuzima nikakvu finansijsku obavezu prema Udruženjima kojima se daje odobrenje.

Broj: 02/1-021-1427/15 **PREDSJEDNIK**

Datum: 20.11. 2015. godine **NARODNE SKUPŠTINE**

 **Nedeljko Čubrilović, s.r.**